ডঃ কালী প্রসাদ সিংহ বিষ্ণুপ্রিয়া মণিপুরী সাহিত্যর জগতে নক্ষত্র আগো মাতানি য়াকরের। গিরকর জরম ১৯৩৭ ইংরেজীর ৩ জানুয়ারি শিলচরর কচুধরম গাঙে। বাপকর নাঙহান স্বর্গীয় শ্রী বাবাইসেনা সিংহ বারো মালক স্বর্গীয়া শ্রী ইমাগো সিংহ। কনাকে লেইরিক তামকরলো সেনামানিক পাঠশালাত, কনাকেত্তই নিজার মেধার স্বাক্ষর থুয়া আহিল। ১৯৬১ সালে শিলচরেত্ত ১ম বিভাগে বি এ পাশ করানির পিসে কলিকাতার যাদবপুর বিশ্ববিদ্যালয়ত্ত এম এ পাশ করলো। গিরকর নাঙকরা গবেষনাকর্ম A study on Bishnupriya Manipuri Language থিসিস উহানলো যাদবপুর বিশ্ববিদ্যালয়ত্ত ১৯৬৮ সালে ডক্টরেট ডিগ্রি পেইলো। পিসে গিরকে আসাম বিশ্ববিদ্যালয়ত্ত অধ্যাপক বারো সংস্কৃত বিভাগর হেড-অফ-দ্যা-ডিপার্টমেন্টর পদফাম পেইলো। গিরকর অমূল্য অবদান আহান অইলতা ৩০,০০০ শব্দসম্ভারে সমৃদ্ধ An Etymological Dictionary of Bishnupriya Manipuri. এতাবাদে গিরকে বিষ্ণুপ্রিয়া মণিপুরী ঠাররো দুইশর গজে নানান প্রবন্ধ নিবন্ধ ইকরেসে। ডঃ কালীপ্রসাদ সিংহর নাঙকরা লেইরিকরমা বিষ্ণুপ্রিয়া মণিপুরী ভাষাতত্ত্বর রূপরেখাপ্রবন্ধ মালা (১ম, ২য়, ৩য় বারে ৪র্থ খন্ড) বারো বিষ্ণুপ্রিয়া মণিপুরী ব্যাকরনর নাঙ মাতানি য়াকরের। গিরকরে এবাকা পেয়া বিষ্ণুপ্রিয়া মণিপুরী ঠারর সাহিত্যর হাবিত্ত ডাঙর প্রাবন্ধিকর ফিটা দেনা অর। 